Вай кхеташ ду, кхузахь вай бохург, цхьаволчу дешархочунна вайн сонталла, я дош доцург хета там болуш дуйла а. Цундела и къамаьл мелла а сихха, и йозанаш айса нохчийн маттаца толлучохь сайна зеделлачунна тIедоккху ас. ТIаккха Инжалера вайна хаьа, Iйиса-пайхамарца (а.с.) нохчаша цхьа а мостагIачолла лелдийна доцийла а, ткъа цуьнца и мостагIчолла лелинарш а, вай хIинца лакхахьа хьехийна къаьмнаш хилар а. Цигара схьа вайна хууш ду, масала, Iйиса (а.с.) жуьгташа емал варна уггаре а доккха бахьна, цара и шайна тIевеънарг а, шайха воцург а лоруш хиларна дуйла а. Цундела кхузахь ша шеца схьахIутту кхин хаттар, жуьгташна оццулла чIогIа хийра хетта и пайхамар, ша мичара хилла те, бохуш долу. Вай цхьаьнца цхьа а къовсам бац, цуьнан схьавалар Галилера хиларна. Амма вай биначу талламера вайна хаьа, оцу заманашкахь, Галилеян шоллагIа цIе, "Шама"("Шема") хилла юйла а. ХIаъа. Вай юьйцург ю, цхьаболчу нохчаша шайн шира мохк лору Шама. Ислам даьржиначул дикка тIаьхьа а, хIинцалерачу Сириний, Иорданний, Ливанний, Палестининний юккъехь Iйиллина йолу.